สินเชื่อบ้านส่อแววฟุบยาว
คาดแห่ซื้อคอนโดหลังน้ำลดกลัวน้ำท่วมเมินซื้อบ้านเดี่ยว
24 ต.ค. 2554

คาดแห่ซื้อคอนโดหลังน้ำลดกลัวน้ำท่วมเมินซื้อบ้านเดี่ยว
สินเชื่อบ้านส่ออ่วมยาวถึงปีหน้า คาดคนจะแห่ซื้อคอนโดมิเนียมหลังน้ำลด
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า ความต้องการสินเชื่อที่อยู่อาศัยในไตรมาสสุดท้ายของปีนี้และต้นปีหน้าชะลอตัวลง จากสถานการณ์น้ำท่วม ทำให้ผู้ที่ต้องการซื้อบ้านจะชะลอการตัดสินใจออกไป เพื่อพิจารณาถึงความเสี่ยงจากภัยน้ำท่วมที่มีโอกาสเกิดขึ้นได้อีกในอนาคต
“ขณะนี้หลายโครงการถูกน้ำท่วมไปแล้ว บางโครงการท่วมสูงถึง 2-3 เมตร ดังนั้นในระยะต่อไปโครงการที่อยู่ในเขตพื้นที่รับน้ำ เช่น บางบัวทอง บางใหญ่ รังสิต พุทธมณฑล 
โครงการทางฝั่งตะวันออก อาทิ ลาดกระบัง สุวรรณภูมิ ราคาจะเริ่มปรับลดลง ขณะเดียวกันคอนโดมิเนียมโดยเฉพาะโครงการที่มีที่จอดรถจะเป็นที่ต้องการเพิ่มขึ้น คนจะนำเอาความปลอดภัยของรถยนต์มาเป็นส่วนในการตัดสินใจซื้อบ้านด้วย” นายชาติชาย กล่าว
นายชาติชาย ประเมินว่า ปัญหาน้ำท่วมจะส่งผลให้ลูกค้าสินเชื่อที่อยู่อาศัยของธนาคารประมาณ 15% ที่จะชะลอการโอนบ้านออกไปเพื่อเลือกทำเลใหม่ 
ปัจจุบันสินเชื่อที่อยู่อาศัยของธนาคาร 60% เป็นลูกค้าในเขตกรุงเทพฯ และปริมณฑล ส่วนอีก 30% เป็นลูกค้าต่างจังหวัด อย่างไรก็ตามยังเชื่อว่าสินเชื่อในปีนี้จะเติบโตได้ตามเป้าหมายที่ 15% หรือคิดเป็นวงเงินประมาณ 5.5 หมื่นล้านบาท ขณะที่สินเชื่อในปีหน้าในเบื้องต้นตั้งเป้าการเติบโตเอาไว้เพียง 8% เท่านั้น
นายทินกร บุญยะกลิน ผู้อำนวยการอาวุโส ฝ่ายผลิตภัณฑ์สินเชื่อรายย่อย ธนาคารกรุงไทย กล่าวว่า ปัญหาน้ำท่วมที่เกิดขึ้นจะส่งผลให้สินเชื่อที่อยู่อาศัยของธนาคารในไตรมาสสุดท้ายชะลอตัว โครงการที่อยู่อาศัยในหลายพื้นที่ได้รับผลกระทบ จะส่งผลให้การขายทำได้ยากขึ้น คนจะหันไปสนใจโครงการแนวสูงมากขึ้น อย่างไรก็ตามยังคาดว่าการเติบโตสินเชื่อของธนาคารในปีนี้จะยังเป็นไปเป้าที่ 10% หรือ 2 หมื่นล้านบาท
“ปีหน้าคอนโดมิเนียมน่าจะมาแรง โดยปีหน้าเรายังตั้งเป้าการเติบโตเอาไว้ใกล้เคียงกับในปีนี้ เพราะเชื่อว่าภาครัฐน่าจะมีนโยบายกระตุ้นตลาดออกมาช่วยเหลือเพิ่มเติมอีก ส่วนปัญหาหนี้เสียขณะนี้ต้องรอประเมินผลกระทบอีกครั้งหลังน้ำลด แต่ได้มีมาตรการให้ความช่วยเหลือในเบื้องต้นแก่ลูกค้าที่เดือดร้อนไปแล้ว” นายทินกร กล่าว
นางพิกุล ศรีมหันต์ ผู้ช่วยผู้จัดการใหญ่ สายสินเชื่อที่อยู่อาศัย ธนาคารไทยพาณิชย์ กล่าวว่า ธนาคารยังไม่สามารถกำหนดเป้าหมายทางธุรกิจในปีหน้าได้ เนื่องจากต้องรอประเมินผลกระทบจากน้ำท่วมภาวะเศรษฐกิจโลกและอัตราเงินเฟ้ออย่างไรก็ตาม ในปีนี้ของธนาคารสามารถปล่อยสินเชื่อบ้านได้ตามเป้าหมายที่ 7.3 หมื่นล้านบาทไปแล้ว